Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2020/C 231/03)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Radicchio di Chioggia“

ELi nr: PGI-IT-0484-AM01 – 5.12.2019

KP N () KGT (X)

1. Nimetus(ed)

„Radicchio di Chioggia“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafiline tähis „Radicchio di Chioggia“ omistatakse toodetele, mis on saadud taimedest, mis kuuluvad Asteracee sugukonda, perekonna Cichorium liiki inthybus ja sorti ’silvestre’. Punast salatsigurit „Radicchio di Chioggia“ on kahte tüüpi: varajane ja hiline.

Taimel on ümarad tihedalt üksteise peal asetsevad lehed, mis moodustavad taimele iseloomuliku kerakujulise pea või südamiku. Lehtede värvus varieerub punasest sügavpunaseni, nende keskosas on valged leherood.

Kahte tüüpi kasvuajaga punaseid salatsigureid eristavad omadused on järgmised:

— varajasel siguril on suletud südamik, kaal on 200–600 grammi, värvus erkpunasest purpurlillani, lehed on käharad, maitse on magusast kergelt mõruni;

— hilisel siguril on kompaktne südamik, kaal on 200–600 grammi, värvus on sügav purpurlilla, lehed on küllaltki käharad, maitse on kergelt mõru.

Punast salatsigurit „Radicchio di Chioggia“ turustatakse koos väikese juurejupiga (peajuur), mis lõigatakse korralikult läbi juurekaelast allpool.

Pead peavad olema terved, masajad, värske välimusega ning ilma kahjurite või nende põhjustatud kahjustusteta või liigse niiskuseta ka juhul, kui see nõuab peade korrastamist.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

–

3.4. Tootmise erietapid, mis peavad toimuma määratletud geograafilises piirkonnas

Kõik punase salatsiguri kasvatamise ja saagikoristamisega seotud toimingud peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Tarbimiseks ringlusse lubamiseks peavad nimetust „Radicchio di Chioggia“ KGT kandvad punased salatsigurid olema mahutites, mille omadused võimaldavad toodet nõuetekohaselt säilitada. Töötleva tööstuse jaoks ettenähtud toodete puhul võib neid turule lasta ka sobivates kastides.

Iga mahuti võib olla kaetud pitseeritud ümbrisega nii, et sisu ei oleks võimalik omavoliliselt muuta; teise võimalusena peab igal pakendil siiski olema partiinumbrite abil toimiv kaalu jälgitavuse süsteem.

Pärast puhastamist, mis toimub põllul, võib punase salatsiguri „Radicchio di Chioggia“ pakendada koheseks tarbimiseks ettenähtud toiduainete müügiks ettevalmistamise põhimõtete kohaselt. Pakendamine võib toimuda ka väljaspool punktis 4 määratletud tootmispiirkonda asuvates töötlemiskeskustes.

3.6. Sellise toote märgistamise erieeskirjad, millele registreeritud nimetus viitab

Logo valgel taustal on kujutatud pruuni äärisega kollases raamistuses kaunistatud kilpi, millel on keskaegses stiilis punane musta piirjoonega lõvi, ning selle ümber on punaste suurtähtedega pealdis „RADICCHIO DI CHIOGGIA I.G.P.“

Kirjatüüp: Garamond.

Tähesuurus: maksimaalne „50“ – minimaalne „10“.

Ringi läbimõõt: maksimaalne „15“ – minimaalne „3“.

Logo värvus:

Punane = Magenta 95 % – Yellow 80 %

Kollane = Magenta 7 % – Yellow 85 %

Pruun = Cyan 12 % – Magenta 60 % – Yellow 95 %

Must = 0 black 100 %

„Radicchio di Chioggia I.G.P.“ logoga märgiseid ei tohi pärast mahutile kinnitamist taaskasutada.

Mahutile peab samuti olema märgitud järgmine identifitseerimist võimaldav teave:

— üksiku tootja või tootjarühma ja pakendaja nimi või ärinimi ja aadress;

— algne netokaal ja kategooria; ning

— lisateave, mis ei ole ülistava iseloomuga ega eksita tarbijat toote iseloomu või omaduste suhtes.

Igal juhul peab mis tahes muu teave olema kirjutatud olulisemalt väiksemate tähtedega kui KGT „Radicchio di Chioggia“.

4. Geograafilise piirkonna täpne määratlus

Hilist punast salatsigurit „Radicchio di Chioggia“ kasvatatakse piirkonnas, mis hõlmab Chioggia, Cona ja Cavarzere valdasid Veneetsia provintsis, Codevigo ja Correzzola valdasid Padua provintsis ning Rosolina, Ariano Polesine, Taglio di Po, Porto Viro ja Loreo valdasid Rovigo provintsis. Varajast punast salatsigurit kasvatatakse üksnes Chioggia ja Rosolina kommuunides, kus erilised pinnaseomadused ja ilmastikutingimused toovad kõnealusele tüübile iseloomulikud omadused.

5. Seos geograafilise piirkonnaga

Laguunide piirkonda iseloomustab kaks tunnusjoont: temperatuuride vahemik on piiratud nii päeva jooksul kui ka üleminekul ühest päevast teise ning piirkonnas valitsevad tuuled ja briisid – tüüpiline Aadria mere „nuhtlus“ – aitavad segada madalamaid atmosfäärikihte ning vältida seega niiskusekoldeid, mis võiksid saagi kvaliteeti kahjustada.

Lahtine, savine pinnas soodustab hilise punase salatsiguri kasvatamist ning ülemäärane kuumus takistaks pea sulgumist ja traditsioonilise keraja kuju moodustamist ning põhjustaks enneaegset viljumist.

Varajast punast salatsigurit saab kasvatada ainult rannikuäärsetes Chioggia ja Rosolina valdades. Seda tänu kombinatsioonile liivasest pinnasest, mere lähedusest, mis tagab temperatuuri erinevuse võrreldes sisemaa piirkondadega, rohketest tuultest ja võimalusest kasutada niisutamiseks maapinnale väga lähedal asuvat põhjavett, mille kättesaamiseks kaevatakse maasse augud, mida kohalikud tunnevad busa nime all.

Chioggia ja Rosolina kommuunide liivane pinnas ja rannikupiirkondade ilmastik loovad ideaalsed tingimused kõnealuse toote kasvatamiseks: uuringud on näidanud, et punast salatigurit „Radicchio di Chioggia“ on oluline kaitsta koormuse eest, mida põhjustavad temperatuuri ja pinnase niiskustaseme suured kõikumised, samuti on uuringud näidanud, et kui „Radicchio di Chioggia“ kasvatatakse mis tahes muus keskkonnas, kaasneb sellega enneaegne viljumine 50–60 % ulatuses ning pea värvuse intensiivsuse oluline vähenemine.

Kõnealune toode erineb teistest siguritest selle poolest, et kuiva taime proteiinisisaldus on 1,0–1,4 % ning taim sisaldab rohkesti kaaliumi, fosforit ja kaltsiumi, olles samal ajal madala kalorisisaldusega, mis muudab ta toitumise seisukohast eelistatud valikuks.

Tõendid köögiviljade kasvatamisest Chioggia piirkonnas ulatuvad tagasi 1700. aastasse, nimelt näitavad „Villa Episcopale“ kaardid ja Alessandro Ottolini kogutud andmed Podestà di Chiazza (praeguse Chioggia) koolide kohta, et Scuola di S. Giovanni di Ortolani [Püha Giovanni Köögiviljakasvatajate kool] oli oma 544 õpilasega suuruselt teine kool pärast kuulsat kalameeste kooli.

Premiate Officine Grafiche Ferrari kord kuus avaldatavas Istituto Federale di Credito per il Risorgimento delle Venezie meelespea 1923. aasta märtsinumbris loetleti sigurit koos muude köögiviljadega külvikorrakultuuride hulgas. Täiendavaid tõendeid võib leida Pagani-Gallimberti teoses „Cenni di economia agricola“ (1929) [Köögiviljakasvatuse lühiülevaade], milles kirjeldatakse siguri kasvatamist merelt tagasivõidetud liivastesse piirkondadesse rajatud laguuniäärsetes köögiviljaaedades.

Suure puu- ja köögivilja turu loomine tootmispiirkonna lähistele on lahendanud probleemid seoses turustamise ja levitamisega, mille jaoks 1860. aastani kasutati Verona-Chioggia raudteeliini.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335“

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 179, 19.6.2014, lk 17.